Eventualna koalicija Kerumove Hrvatske građanske stranke (HGS) i Hrvatske demokratske zajednice (HDZ) na predstojećim lokalnim izborima u svibnju još uvijek je vrlo neizvjesna.

Naime, Jure Šundov, zamjenik gradonačelnika, jučer je u Banovini kazao novinarima da je ta koalicija predmet pregovaranja između dviju stranaka. − Sve dok se pregovara, postoje šanse, ali ništa još nismo potpisali. Ovog bismo se tjedna trebali sastati pa ćemo znati više – kazao nam je dogradonačelnik Šundov.



Predizborni program Ive Baldasara, kandidata za splitskoga gradonačelnika u ime koalicije SDP-a, HNS-a i HSU-a, Šundovu se nije svidio. − Sudeći po onome što sam pročitao u Slobodnoj Dalmaciji, program mu nije baš dobar. Već je poznato da su neke programske poveznice zajedničke svim gradonačelnicima već 20 godina.



Grad Split ne može bez industrije, posebno brodogradnje, i ne može živjeti samo od turizma, to mu je greška u programu. Po mojem mišljenju, treba napraviti ravnotežu, ja na to gledam drukčije – istaknuo je Šundov. Na novinarsko pitanje ima li kemije u politici, Jure Šundov se našalio odgovorivši da u politici ima – alkemije.



− Uvijek se u politici traži rješenje da se od kamena napravi zlato, a zna se da je to nemoguće – zaključio je dogradonačelnik Šundov.

N. LULIĆ